**שהשמש תעבור עלי** הוא אלבום אוסף משולש, האלבום ה-15 במספר של ירדנה ארזי ואלבום האוסף הרביעי בסך הכל.

האלבום
------

האלבום מקיף ומסכם 40 שנות קריירה של ארזי ומכיל 66 שירים החל מתקופת להקת הנח"ל בה שירתה שלוש שנים, שירים שהקליטה בהמשך באזרחות כשנטלה חלק חשוב בשלישיית שוקולד מנטה מסטיק ובמקביל, שיר שהוקלט בגרמנית כשהחלה את קריירת הסולו וניתן לה לאחר שהרשימה חברת תקליטים גרמנית בינלאומית בעקבות הנחיה בתחרות האירוויזיון שנערכה בירושלים בשנת 1979.

עוד באלבום שירים שהקליטה עבור פרויקטים במהלך השנים שלא נכללו באף אחד מאלבומיה, לצד להיטיה הגדולים מכל אלבומיה וגם שירים פחות זכורים ומוכרים שהופיעו בתקליטים ולראשונה רואים אור על גבי פורמט של דיסק. האלבום לוקט, נערך ונאסף על ידי ארזי עצמה ולצדה בעלה ומפיק אלבומיה נתן תומר, יועצה האומנותי גברי מזור, שמלווה אותה כבר משנות ה-80 והעיתונאי לשעבר שלומי לאופר.

העבודה על האלבום הסתיימה לאחר שנה. עם זאת האלבום מכיל שלושה שירים ישנים שזכו לחידוש, שניים מתוכם יצאו כסינגלים לרדיו ועברו עיבוד מחודש כרמיקסים. לצורך קידום האלבום הוציאה לאור ארזי ב-15 בנובמבר 2010 את גרסת הרמיקס לשיר "שוב בתמונה", בעיבודו של דור דקל, שיר שנכלל במקור באלבומה הרביעי "דרישת שלום" והפך ללהיט גדול בזמנו ב-1986. הרמיקס זכה להצלחה רדיופונית, ובמיוחד זכה להצלחה ברשת ג' במצעדים השבועיים שם הגיע עד למקום הראשון בדצמבר 2010.

ב-1 בינואר 2011 ארזי הוציאה לאור את גרסת הרמיקס ל"באתי אליך" שנכלל אף הוא באותו אלבום והיה גם ללהיט. גם רמיקס זה זכה להצלחה רדיופונית והתברג במצעדי הפזמונים וברחבות הריקודים.

ב-4 בינואר 2011 יצא האלבום המשולש אל החנויות והפך לרב-מכר בשבוע הראשון לצאתו. נכון לנובמבר 2011, נמכרו בלמעלה מ-15,000 עותקים והוא נחשב לאלבום אוסף מוצלח. הקלטה נוספת מחודשת היא של השיר "הביתה", שיצא במקור בשנת 1983 ונכלל באלבומה השני "מה נשמע", שיצא באותה שנה. לפני 8 שנים כתב אהוד מנור, מחבר השיר, בית נוסף לשיר שבוצע לצורך סיבוב הופעות של ארזי. אך השיר לא הוקלט בגרסתו המורחבת והושר רק בהופעות; לכן על גבי העיבוד המקורי הקליטה ירדנה שירה חדשה עם הבית החדש, גרסה המכונה "הביתה 2011".

השיר הוותיק ביותר באוסף הוא "חופים", שהוקלט בשנת 1971 במסגרת צוות הווי הנח"ל שהופיעו עם השיר בתוכנית טלוויזיה. לעומתו השיר החדש ביותר הוא "מכתב לנגה", שהוקלט עבור פרויקט "עוד מעט נהפוך לשיר" של גלי צה"ל בשנת 2010 ליום הזיכרון. שירים שלא ראו אור קודם על גבי דיסק הם: "הפגישה (אח, פגישה שכזאת)", "חופים", "מלכתא", "סיני (Sinai)", "אני לא גרטה גרבו", "בלי דמעות", "שיר הערב מצלצל", "מילה קטנה", "תאורת חצר", "מה נשמע", "אחד ולתמיד", "לא נעצור" ו"שובי הרמוניקה".

רשימת השירים
------------

|  |  |  |
| --- | --- | --- |
|  **דיסק 1 - שוב בתמונה**1. שוב בתמונה 2011
2. מה קורה אחי
3. עוד נגיע 2007
4. מחוזות האהבה
5. שהשמש תעבור עלי
6. בן אדם
7. קו האהבה
8. מתוך הנשכחות
9. שיר של יום חולין (עם אבי פרץ)
10. יש ונדמה
11. אולי אני אבודה
12. מה נתת לי
13. אל תאמר
14. ילדה יחפה
15. היא רוקדת
16. רוח ואש
17. שיר אישה בחורף
18. כמו בהתחלה
19. בין פרחי הגן
20. פת חלקה טובה
21. עוד יום אחד
22. שאני עמך
 | **דיסק 2 - אתה לי ארץ** 1. אתה לי ארץ
2. הוי ארצי מולדתי (שוקולד מנטה מסטיק)
3. חופים (סולו של ארזי בלהקת הנח"ל)
4. קרוב לים
5. אדם אחר (עם יהורם גאון)
6. חפץ חיים ברוח הגוברת
7. שיר הערב מצלצל
8. אגדת לדילה
9. רק אלומה
10. דמיון מזרחי
11. עיניים שחורות
12. לא דיברנו עוד על אהבה (עם מתי כספי)
13. לאחד החיילים
14. מאבא לנגה
15. לא נעצור
16. שובי הרמוניקה
17. דבקה מדורה
18. אור שבעת הימים (עם אבי פרץ)
19. את (בחלומי עודני) (עם חנניה אברג'יל)
20. אמור שלום (שוקולד מנטה מסטיק)
21. הפגישה (אח, פגישה שכזאת) (שוקולד מנטה מסטיק עם אריק לביא)
22. אני לא גרטה גרבו
23. סיני (Sinai; בגרמנית)
 |  **דיסק 3 - מוזיקה נשארת** 1. כשהצועני אוהב
2. מלכתא (שוקולד מנטה מסטיק)
3. מה יש לי
4. הכינור הנאמן
5. ההצגה הגדולה
6. דרישת שלום (עם להקת הנח"ל)
7. עגילי דמאר
8. חליל הנצח
9. באתי אליך 2011
10. מילה קטנה
11. מוזיקה נשארת
12. שירו שיר אמן
13. כמו מים שקטים
14. בלי דמעות
15. אחד ולתמיד
16. תאורת חצר
17. האישה על האבן
18. הביתה 2011
19. מה נשמע
20. ליל חניה
21. שלושה דורות
 |

קישורים חיצוניים
----------------

* אני לא גרטה גרבו, מתוך ערוץ המוזיקה של הטלוויזיה החינוכית הישראלית באתר YouTube
* מילה קטנה, מתוך ערוץ המוזיקה של הטלוויזיה החינוכית הישראלית באתר YouTube